巴塞出局爆內訌!阿拿奧祖同根度簡「和談」
2024年04月19日 20:02
東網電視
更多新聞短片
根度簡批評隊友言論引起極大反應。
巴塞隆拿喺歐聯8強被巴黎聖日耳門淘汰,中堅朗奴阿拿奧祖食紅牌成為出局罪人,賽後根度簡曾公開指摘阿拿奧祖「累事」,引起外界極大反應,消息指巴塞更衣亦出現分裂。為免事態惡化,據報球會已安排根度簡同阿拿奧祖「和談」,希望盡快平息分歧。
巴塞喺總比數領先2球下,阿拿奧祖喺29分鐘踢跌單刀嘅巴高拿被逐,令球隊踢少個下反勝為敗。根度簡賽後批評:「我寧願畀對手單刀,甚至失波都唔會走去犯規,如果佢唔100%肯定踢中個波,就唔應該出腳,咁早踢少個會殺死呢場比賽。」
根度簡嘅言論引起爭議,據報亦令更衣室出現分裂,阿拿奧祖周四(18日)被問到根度簡批評,佢亦冷漠回應:「我唔想講根度簡嘅評論,我有守則同價值觀要遵守。」記者追問係咪覺得根度簡批評違反守則,阿拿奧祖就話:「我已經答咗你嘅問題。」
根度簡老婆Sara亦喺社交網出文「救火」,指根度簡嘅意見只係想令球隊變得更好。據西班牙《每日體育報》報道,根度簡將同阿拿奧祖見面講清楚,希望化解當中矛盾。